钦定古今图书集成/明伦汇编/官常典/第657卷 > 刘干
## 钦定古今图书集成/明伦汇编/官常典/第657卷 > 刘干

按《苏州府志》：“干字孟桢，修武人。先授岷府纪善。永乐
初，浙西大水，干从夏尚书原吉来治，改长洲丞兼理
农事。秩满，以母丧去官，民遮留悃切。事上闻，复任。干
宅心仁厚，性操廉白，每出劝农，周行塍垄，呼老畯问
所病苦，慈孺之色，溢于眉面。所至民驩迎曰：‘父母来
矣’。岁饥，民输后期，上官谴责，以身当之，曰：‘此丞之怠
职也，请代其罚’。”人有过当笞，惟喻以理，终不下鞭棰，
无不心服。县居不障风雨，敝服恶食，由之泰然。洪熙
元年卒于官，无以为敛，邑民严思敬等敛之，顿于郊
西僧舍。及将归葬，士庶陈奠道傍，悲悼若丧所生。士
人郭仪留其衣冠于半塘侧，聚土葬之，名曰刘公墩。
详见郡人楼文渊所撰《墩记》。